
PRP terápiás kezelések ínsérült lovaknál

Magyarországon elsőként végeztünk a lóortopédiában egy újdonságnak számító terápiás beavatkozást. Kutatásunk célja egy autograft termék vizsgálata, az ún. thrombocyta dús plazma (angol nevén „Platelet Rich Plasma” - PRP) regenerációt elősegítő képessége ínsérülések esetén. Összesen 60 ló vett részt a vizsgálatban 2010/04-2012/08 között.
A PRP termék a kezelésre szánt ló saját véréből származik. Ehhez a v. jugularisból sterilen vett vért egy kettős falú fecskendőben centrifugáltuk 4 percig, 1500/perces fordulaton, majd a vörösvérsejt dús üledéktől elválasztottuk a plazmát. A mintegy 3-4 ml thrombocyta dús plazmát a kezelési terület alapos tisztítása után a sérült ínszakasz defektjébe fecskendeztük ultrahang árnyékban.
A leggyakoribb elváltozás a lovak 55%-nál megfigyelt, felületes ujjhajlító ínsérülés. A m. interosseus medius a lovak 28,3%-ánál volt érintett, ezen belül nagyobb hányadban az ín eredésénél desmitis volt megfigyelhető. A mély ujjhajlító ín lig. accesoriuma 6,7%-ban sérült. Az ínakban a defektek kiterjedtsége 10-50% között fordult elő.
Az általunk végzett kutatásban részt vett 60 lóból 47 (78,3%) esetében sikeres utánkövetést végeztünk, melyek mind sportlóként funkcionáltak. A 47 lóból 41 visszatért a versenysportba, 5 (10,6%) visszatért, de újrasérült fél éven belül, további 8 (17,02%) ló visszatért, de a korábbi szinthez képest alacsonyabb versenykategóriába. 28 (59,6%) ló sikeresen tért vissza korábbi versenyszintjére. Mindösszesen 13 (21,7%) lóról nincs adatunk a kezelés sikerességére vonatkozóan. A tulajdonosokkal félévente telefonon egyeztettünk a kezelt lovak gyógyulási tendenciáját illetően.
Összességében elmondható, hogy a PRP a jelenleg rendelkezésre álló terápiás lehetőségek közül az egyik legkedvezőbb tulajdonságokkal rendelkezik a lovak ínsérülésének kezelésében, amit az általunk végzett kísérlet is igazol.



